A una hermosa dama de cabell negre, que es pentinava en un terrat ab una pinta de marfil

Ab una pinta de marfil polia

sos cabells de finíssima atzabeja,

a qui los de or més fi tenen enveja,

en un terrat, la bella Flora, un dia;

entre ells la pura neu se descobria

del coll que, ab son contrari, més campeja

i, com la mà com el marfil blanqueja,

pinta i mà de una peça pareixia.

Jo, de lluny, tan atònit contemplava

lo dolç combat que ab estremada gràcia

aquestos dos contraris mantenien,

que el cor, enamorat, se m’alterava

i, temerós de alguna gran desgràcia,

de pendre’ls tregües ganes me venien.

Francesc Vicent Garcia

1. Explica el significat del poema relacionant-lo amb les característiques del Barroc.
2. Compara aquesta poesia amb la que ell mateix va compondre i que va titular: *A la hermosura d’una donzella nomenada Madrona, passejant pels camps de Barcelona, sent present son galant*.